# ACTA DE LA SESSIÓ ORDINÀRIA CELEBRADA PER L’AJUNTAMENT PLE EN DATA 26 D’ABRIL DE DOS MIL DOTZE

**Identificació de la sessió**

Caràcter: Ordinari

Data: 30 d’abril de 2012

Lloc: Sala d’Actes de l’Ajuntament de Fontcoberta

Hora. Les 21’30h.

**Assistents:**

Alcalde: Sr. Joan Estarriola i Vilardell

Regidors:

* Sra. Pilar Busquets i Barceló

- Sr. Carles Pedrola Carreras

- Sr. Xavier Cros Verdaguer

* Sr. Narcís Bartis Bosch
* Sr. Lluís Freixa Macià
* Sr. Jaume Roura i Noguer
* Sra. Consol Mas i Torres.
* Sr. Francesc Molina Jiménez

Hi assisteix, com a Secretària de la Corporació, la Sra. Maria Grau i Pagès.

L’Alcalde-President obre l’acte públic i es procedeix a tractar els assumptes inclosos a l’ordre del dia .

**1r.- APROVACIO ACTA ANTERIOR.-**

Els membres de la Corporació disposen d’una fotocòpia dels esborranys de les actes de les sessions celebrades els dies 26 de març, 12 i 18 d’abril, que són aprovades per unanimitat, amb una esmena a l’acta del dia 18 d’abril. Pren la paraula la regidora Sra. Consol Mas i manifesta que no consta en acta la seva proposta d’augmentar fins a 50 punts el criteri general núm. 1.

També hi manca la frase de que si el procediment negociat queda desert , l’Ajuntament hauria de ser valent i gestionar-ho municipalment.

Es contesta que la proposta de la Sra. Consol ja constava en l’esborrany de l’acta. I que es procedirà a esmenar el punt del procediment negociat.

**2n.- INFORMACIÓ DELS DECRETS D’ALCALDIA**

El Sr. Alcalde dóna compte al Ple de les resolucions d’alcaldia núm.30 a la 43/2012. El Ple es dóna per assabentat.

**3r.- INFORMACIÓ DE L’ALCALDIA I DEL DESPATX OFICIAL**

Pren la paraula el Sr. Alcalde i dóna compte de l’última correspondència oficial rebuda, de la que cal destacar:

* Escrit del Departament de Territori i Sostenibilitat, Servei territorial de Carreteres en el que autoritzen amb les condicions específiques els senyals reductors de velocitat, senyals indicadors de radar i pas de vianants.
* Escrit de la Direcció general del medi natural i Biodiversitat en el que adjunten resolució en la que s’aprova el pla triennal de tala, poda i estessada de vegetació pel manteniment de línies elèctriques presentat per Agrí-Energia SA.
* Escrit de la Diputació de Girona en el que comuniquen que la subvenció del Fons de Cooperació Cultural Local corresponent a l’Ajuntament de Fontcoberta 3.151,25 euros.
* Escrit de Xaloc en el que comuniquen el nou gerent de l’organisme.
* Escrit de l’Agència de Protecció de la Salut en el que informa favorablement el projecte d’ampliació del cementiri municipal.
* Escrit de la Direcció General de Prevenció, Extinció d’Incendis i Salvament en el que informen de la visita d’inspecció d’hidrants del municipi i dels que estan malmesos o amb defectes d’instal·lació.
* Escrit del Consell Comarcal en el que comuniquen el cost corresponent de la taxa de recollida d’orgànica de l’escola Alzina Reclamadora.
* Escrit de la Diputació de Girona en el que comuniquen la proposta d’aprovació del projecte de Millora de la Competitivitat Territorial.
* Escrit de l’Agència Catalana de l’Aigua en el que defineixen el punt d’abocament del clavegueram pendent de connectar com a baixa, i uqe per tant és competència municipal.

Pren la paraula el regidor Sr. Lluís Freixa i pregunta al Sr. Alcalde com va anar la reunió amb l’ACA.

El Sr. Alcalde explica la proposta feta per l’Ajuntament a l’ACA , en relació a avançar el pagament de la connexió del 3r pou, signant un conveni en el sentit de que l’ACA ingressaria a la compte de l’Ajuntament la despesa de la connexió, que des de Girona se li havia dit que l’informe seria favorable, però des de Barcelona s’ha rebut aquest escrit en el que comuniquen que la connexió del tercer pou és de competència municipal. Des de l’Ajuntament ja s’ha contestat l’escrit d’acord amb l’informe tècnic.

Seguidament el Sr. Alcalde informa que el Departament d’Urbanisme va trucar a l’Ajuntament per a disculpar-se pel retard del tràmit del Catàleg de Masies del municipi, ja que la tècnica que l’havia d’informar va tenir un problema de salut. Que manquen dos informes a l’expedient el de Turisme i el de l’àrea d’influència d’aviació civil, i per aquest motiu ho sol·licitarà el mateix Departament d’ofici.

**4t.- INICI EXPEDIENT EXPROPIACIÓ TERRENYS QUALIFICATS DE SISTEMA VIARI A LA ZONA INDUSTRIAL**

El Ple de l’Ajuntament en sessió del dia 16 de desembre de 2008, va adoptar l’acord d’aprovar el conveni urbanístic subscrit entre l’Ajuntament de Fontcoberta i l’empresa GERVIGIN SL , representada pel Sr. Josep Mª Vidal i Ginjaume, en relació a la urbanització de la zona industrial, en els següents termes:

***1.-*** *Redactar i executar al càrrec del promotor el projecte d’urbanització de la prolongació del carrer Travertí, paral·lel a la nova zona industrial i a l’adquisició dels terrenys objecte de cessió obligatòria. També a l’enderroc d’una part del magatzem de la farmàcia, afectat per la vialitat i reconstruir-lo.*

***2.-*** *L’adquisició dels terrenys objecte de cessió obligatòria per a la construcció de la rotonda situada al Sud del polígon industrial i a redactar i executar el projecte d’urbanització de la mateixa.*

***3****.- Els tràmits d’adquisició d’aquests terrenys serà gestionat i executat per l’Ajuntament, inclòs les expropiacions si fos el cas. El just i preu de les expropiacions el liquidarà el promotor.*

En data 26 de novembre de 2009, l’Ajuntament Ple va aprovar definitivament el projecte d’urbanització del sector industrial, promogut per Gervigin i redactat per E.P. Enginyeria Grup 7.

El promotor de la zona industrial ha sol·licitat començar la urbanització de la mateixa.

Que el dimecres es varen reunir el promotor, el tècnic de l’Ajuntament i el constructor de la zona, varen arribar a uns acords d’un nou conveni, que sense deixar la vigència de l’aprovat el desembre de 2008, es signarà el proper dimecres .

El Sr. Alcalde explica el Ple la incoació de l’expedient expropiador i explica la reunió amb el propietari de la finca de l’Eden, qui no ha contestat ni valorat la proposta que se li va presentar.

Pren la paraula el regidor Sr. Lluís Freixa i manifesta que veuen molt bé que es desencalli el tema de la Zona Industrial, que no han pres part a en les negociacions ni en volen prendre ja que és un tema de l’equip de govern, que per tant no tenen prou informació per a valorar-ho, que no en saben re de com ha anat la negociació.

El Sr. Alcalde comenta que les negociacions són les reflectides en el conveni que ha exposat la secretària. Que l’Ajuntament va parlar amb els propietaris dels terrenys a on ha d’anar ubicada la rotonda i tal i com els ha explicat també amb el propietari de l’Eden, presentant-los unes propostes que no varen ser acceptades.

El Sr. Lluís Freixa contesta i repeteix que valoren positivament que s’executi l’obra d’urbanització de la zona industrial, ja que si està urbanitzat i parcel·lat es podrà vendre.

Seguidament es passa a la votació, i per 4 vots en blanc i 5 vots a favor, s’acorda:

1.- Incoar expedient d’expropiació de béns i drets, per causa d’interés social i públic, dels terrenys qualificats en part de sistema viari, a la zona industrial, pel POUM del municipi.

2.- Declarar la utilitat pública i la necessitat d’ocupació dels esmentats terrenys, de conformitat amb el previst a l’article 1 de la Llei d’expropiació forçosa.

3.- Aprovar d’acord amb el que preveu l’art. 17 de la Llei d’Expropiació forçosa de 16 de desembre de 1954, la relació individualitzada dels bens a expropiar, que es desprèn de l’informe tècnic municipal.

4.- Notificar individualment aquest acord als interessats fent els oferiments i advertiments que es desprenen dels articles 19 de la Llei d’Expropiació forçosa i 18 dels seu Reglament, relatius a la possibilitat d’aportar les dades necessàries per rectificar possibles errors, o oposar-se per raons de fons o forma, a la necessitat d’ocupació dels béns afectats per l’expropiació.

**5è.- PRECS I PREGUNTES**

Arribat el punt de precs i preguntes, pren la paraula la regidora Sra. Consol Mas i demana que canviïn les làmpades de les dues faroles del carrer on es troba el seu habitatge, ja que fa dies que no hi ha enllumenat públic.

El regidor Sr. Xavier Cros li comenta que agafa apunt però que el personal de la brigada entre el Certament Literari “Alzina Reclamadora” i la Festa a la Vellesa està molt enfeinat, i que per tant aquest treball es farà a partir del dimecres 2 de maig.

A continuació pren la paraula el regidor Sr. Lluís Freixa i comenta que li ha arribat una queixa d’uns veïns en el sentit de que al C/Mn. Pere Campolier, a l’alçada del Centre de Cures els vehicles aparquen a cada costat del carrer i és de mal transitar.

El Sr. Alcalde contesta que tenen un projecte de repintar els passos a la Ctra. de Fontcoberta, marcar les dues rotondes, reordenar la plaça de Catalunya, però hi ha el problema pressupostari, que en aquests moments no es pot resoldre.

I no havent-hi més assumptes a tractar ni més precs ni més preguntes a formular, el Sr. Alcalde dóna per acabada la sessió a les 22, 30 h. Ho certifico.

Vist i Plau

L’Alcalde